b'\n_START_ARTICLE_\nBioresonanca\n_START_PARAGRAPH_\nBioresonanca, pogosto imenovana tudi bioresonan\xc4\x8dna terapija (BRT), terapija MORA, biofizikalna informacijska terapija in multiresonan\xc4\x8dna terapija, je psevdoznanstvena in s strani medicine nepodprta praksa, pri kateri se predlaga uporabo elektromagnetnih valov za diagnozo in zdravljenje bolezni pri ljudeh. Bioresonanca nima dokazanega u\xc4\x8dinka, ki bi presegal u\xc4\x8dinek placeba. Zato se je ne pri\xc5\xa1teva k metodam znanstvene medicine, ampak zdravilske prakse. Bioresonanca ni povezana z biolo\xc5\xa1ko povratno zanko (t.i. biofeedback).\n_START_SECTION_\nZgodovina\n_START_PARAGRAPH_\nZa\xc4\x8detek bioresonance sega 1920. leta v ZDA, ko je Albert Abrams razvil metodo, imenovano radionika. Zaradi tega ga je Ameri\xc5\xa1ka zdravstvena organizacija (American Medical Association) ozna\xc4\x8dila za \xc2\xbbdekana \xc5\xa1arlatanov v 20. stoletju\xc2\xab\xc2\xa0(ang. the dean of twentieth century charlatans). Bioresonan\xc4\x8dno terapijo sta leta 1977 v Nem\xc4\x8diji vpeljala scientolog Franz Morell in njegov zet, in\xc5\xbeenir Erich Rasche. Sprva so jo tr\xc5\xbeili s terminom \xc2\xbbterapija MORA\xc2\xab\xc2\xa0(nem. \xc2\xbbMORA-Therapie\xc2\xab), kar predstavlja skovanko priimkov MOrell in RAsche. Nekatere njune naprave so vsebovale elektronsko vezje, ki meri upor ko\xc5\xbee in so bile podobne E-metru, ki ga uporablja scientologija. Prav scientolo\xc5\xa1ki E-meter sta ustvarjalca bioresonance \xc5\xbeelela izbolj\xc5\xa1ati.\n_START_SECTION_\nMetoda\n_START_PARAGRAPH_\nPri merjenju se tesitrana oseba dotakne vsaj dveh elektrod na napravi, delovanje katere izvajalci ne razkrijejo. Verjetno merijo odpornost ko\xc5\xbee, podobno kot deluje poligraf, elektroakupunktura ali v scientologiji uporabljani E-meter. Nekatere naprave oja\xc4\x8dajo elektri\xc4\x8dne signale v nizkem frekven\xc4\x8dnem obmo\xc4\x8dju, kot je to na primer v oja\xc4\x8devalniku stereo sistema. Pri tem naj bi se bolezni prikazale kot domnevne motnje v frekven\xc4\x8dnem vzorcu. Izvajalci trdijo, da postopek meri elektromagnetno polje, ki je individualno v vsakem posamezniku (posamezni frekven\xc4\x8dni vzorec) in usmerja vse biokemi\xc4\x8dne procese v telesu. Izvajalci trdijo, da so z metodo sposobni zaznati razli\xc4\x8dna bolezenska stanja in odvisnosti. Ta bolezenska stanja vklju\xc4\x8dujejo tudi stanja, ki v medicini niso znana in so v nasprotju s temeljnimi ugotovitvami o \xc4\x8dlove\xc5\xa1ki fiziologiji (npr. \xc2\xbbalergija na sladkor\xc2\xab). Nekateri izvajalci trdijo tudi, da lahko s to metodo zdravijo bolezni brez uporabe zdravil, tako da spodbujajo spremembo \xc2\xbbbioresonance\xc2\xab\xc2\xa0v celicah, s \xc4\x8demer naj bi obrnili spremembe, ki jih povzro\xc4\x8dajo bolezni. _NEWLINE_Da bi lahko delovale, bi bioresonan\xc4\x8dne naprave morale biti sposobne izolirati in natan\xc4\x8dno dolo\xc4\x8diti odzive iz me\xc5\xa1anice odzivov, ki jih naprava prejme preko elektrod. Prena\xc5\xa1anje teh spremenjenih signalov preko istih elektrod naj bi po trditvah izvajalcev ustvarilo zdravilne signale. Za obstoj tak\xc5\xa1nih normalnih in nenormalnih frekven\xc4\x8dnih vzorcev, kot jih razlaga bioresonanca, ni dokazov. Prav tako niso znanstveno dokazane fizikalne in biolo\xc5\xa1ke podlage za \xc2\xbbizbris\xc2\xab\xc2\xa0takih frekven\xc4\x8dnih vzorcev v telesu, kot trdijo izvajalci bioresonan\xc4\x8dne terapije.\n_START_SECTION_\nZnanstvena kritika\n_START_PARAGRAPH_\nZnanstveniki so bioresonan\xc4\x8dno terapijo klasificirali kot psevdoznanost, saj ni znanstvene razlage o tem, kako bi lahko delovala. Znanstvene raziskave so pokazale, da se u\xc4\x8dinek bioresonan\xc4\x8dne terapije ne razlikuje od u\xc4\x8dinka placeba._NEWLINE_WebMD, eden najve\xc4\x8djih spletnih portalov v ZDA, ki poro\xc4\x8da o javnem zdravstvu, navaja: \xc2\xbbNi zanesljivih znanstvenih dokazov, da je bioresonanca natan\xc4\x8den kazalnik zdravstvenih stanj ali bolezni, ali da je u\xc4\x8dinkovit na\xc4\x8din zdravljenja za katerokoli bolezen.\xc2\xab\xc2\xa0(ang. \xc2\xbbThere is no reliable scientific evidence that bioresonance is an accurate indicator of medical conditions or disease or an effective treatment for any condition.\xc2\xab)_NEWLINE_Ameri\xc5\xa1ka spletna stran Quackwatch, ki svoj cilj opisuje kot \xc2\xbbboriti se proti goljufijam, mitom, modnim pojavom, zmotam in neprimernim praksam v zdravstvu\xc2\xab, poro\xc4\x8da, da je bioresonan\xc4\x8dna terapija popolnoma nesmiselna, predlagani mehanizem delovanja pa ni mogo\xc4\x8d._NEWLINE_Poznamo dokazane primere spletnih goljufij, kjer so zdravilci la\xc5\xbeno trdili, da so sposobni zdraviti raka, o\xc5\xa1kodovance pa so v smrtno nevarnost spravili s trditvami, da se z boleznijo naj ne borijo s pomo\xc4\x8djo kemoterapije ali operacije, kakor so to priporo\xc4\x8dili zdravniki. Znan britanski zdravnik, akademik in promotor znanosti Ben Goldacre je v kolummni za The Guardian izrazil zaskrbljenost nad lahkovernim poro\xc4\x8danjem medijev o bioresonanci in izpostavil primer zdravljenja odvisnosti od kajenja s pomo\xc4\x8djo bioresonance, ki ga je BBC zmotno predstavil kot dejstvo._NEWLINE_V Zdru\xc5\xbeenih dr\xc5\xbeavah Amerike Uprava ZDA za hrano in zdravila (FDA) uvr\xc5\xa1\xc4\x8da \xc2\xbbnaprave, ki uporabljajo meritve upornosti za diagnostiko in zdravljenje razli\xc4\x8dnih bolezni\xc2\xab\xc2\xa0med naprave razreda III, ki pred tr\xc5\xbeenjem zahtevajo odobritev FDA. Za nekatere od teh naprav je FDA izdala prepoved prodaje na ameri\xc5\xa1kem trgu, \xc5\xa1tevilne prodajalce elektri\xc4\x8dnih naprav, ki dajejo la\xc5\xbene trditve o zdravstvenih koristih, pa je sodno preganjala.'